送程思永
作者：李處權
朝代：宋

paragraphs: 恭惟文簡公，雅意在人物。
一時推鑒裁，似秉袁許術。
莘莘材館盛，多自東床出。
昌黎宰相器，氣宇吞溟渤。
門闌最前席，褒借難具述。
愛賢前輩事，此道今誰恤。
我生獨何後，歎不及湔祓。
聲馳翰墨場，興盡雲霞窟。
古來豪傑士，可殺不可屈。
塗窮暫時爾，被褐未宜忽。
之子乃名裔，秀爽開風骨。
尚勉激頽波，典刑庶不沒。